Source: https://www.najpravo.sk/clanky/rozhodnute-pri-dorucovani-do-elektronickej-schranky-sa-bude-moct-uplatnit-fikcia-dorucenia.html
Timestamp: 2019-07-16 22:36:24+00:00

Document:
ROZHODNUTÉ! Pri doručovaní do elektronickej schránky sa bude môcť uplatniť fikcia doručenia | Články | Najprávo.sk - najlepší právny poradca
26.9. 2017, 16:58 | najpravo.sk
Máte aktivovanú elektronickú schránku na doručovanie úradných písomností alebo pracujete v štátnej správe? Tak zbystrite pozornosť.
Portál najprávo.sk ešte na jar tohto roku uverejnil článok nazvaný Právoplatný platobný rozkaz bez vedomia žalovaného, v ktorom sme načrtli možnosť takej interpretácie relevantných ustanovení zákona o e-Governmente a súvisiacich procesnoprávnych predpisov, podľa ktorej pokiaľ súd zašle platobný rozkaz so žalobou žalovanému do jeho aktivovanej elektronickej schránky do vlastných rúk a adresát si v úložnej 15-dňovej lehote túto úradnú elektronickú správu neprečíta (predpokladom jej prečítania je odoslanie elektronickej doručenky súdu), márnym uplynutím 15 dňovej úložnej lehoty sa táto elektronická úradná správa, vrátane všetkých elektronických dokumentov považuje za doručenú, a to aj vtedy, ak sa adresát o tom nedozvedel.
Autori článku sa v ňom tiež venovali výnimke z uplatnenia takejto fikcie doručenia, ktorá je v súčasnosti (do 31. 10. 2017) upravená v ustanovení § 32 ods. 6 písmeno a) zákona o e-Governmente, podľa ktorého fikcia doručenia sa neuplatní, ak ide o márne uplynutie úložnej lehoty a osobitný predpis neumožňuje použitie náhradného doručenia. Výklad tohto ustanovenia v praxi však určite nemôžeme nazvať jednotným. Kým podľa jedného názoru osobitný predpis, v danom prípade Civilný sporový poriadok vylučoval len použitie náhradného doručenia podľa § 111 ods. 3 a § 116 CSP, podľa druhého názoru bolo potrebné ustanovenie § 266 ods. 2 CSP vykladať extenzívne, a to, že vylučuje akúkoľvek formu náhradného doručenia.
Samozrejme, pri druhom uvedenom názore sa následne vyžadovalo po neúspešnom doručení do elektronickej schránky znovu doručenie písomnou formou prostredníctvom doručujúceho orgánu (pošty) a prínos zákona o e-Governmente sa týmto očividne strácal, čo hlavne v súdnych konaniach žalobcovia ako veritelia nehodnotili pozitívne. Namiesto očakávaného zrýchlenia obchodných sporových konaní sa totiž tieto začali neúmerne predlžovať.
Opäť však raz musíme konštatovať, že zákonodarca tento výkladový problém zbadal a zaujal k nemu jednoznačný postoj. Kým orgány verejnej moci jeho riešenie určite ocenia, opačné reakcie môžeme čakať zo strany majiteľov aktivovaných elektronických schránok.
Zmena, ktorá bude účinná od 1. novembra 2017 spočíva vo vypustení vyššie citovaného písmena a) z ustanovenia § 32 ods. 6 zákona o e-Governmente. Predmetnú zmenu navrhol zakomponovať do novely zákona o e-Governmente Ústavnoprávny výbor Národnej rady SR, pričom na odôvodnenie tejto zmeny uviedol:
„Účelom pozmeňujúceho návrhu je umožniť aplikáciu fikcií doručenia aj v prípadoch, kde to nebolo doteraz možné z dôvodu, že podľa osobitných predpisov bolo náhradné doručenie vylúčené. Návrhom sa tak zefektívni doručovanie úradných dokumentov.“
Keďže v čase písania tohto článku ešte nebola citovaná novela uverejnená v Zbierke zákonov, schválené znenie si môžete prečítať na webe Národnej rady SR TU.
náhrada škody trovy konania premlčanie exekúcia podielové spoluvlastníctvo rekodifikácia dedenie vedľajší účastník náhrada trov konania ochrana osobnosti úroky z omeškania bezpodielové spoluvlastníctvo manželov súdne poplatky oslobodenie od súdnych poplatkov dokazovanie dovolanie spotrebiteľ mediácia judikatúra odvolanie
Návštev: 11014883 | Pravidlá používania portálu | Napíšte nám | Tvorba web stránok, www.webcreators.sk | WebHosting, www.hostcreators.sk | Admin

References: súd 
 § 32
 § 111
 § 116
 § 266
 § 32